Forslag til generalforsamling: Genindfør kontingentbetaling for målmænd

Forslagsstiller: Bestyrelsen

Baggrund og motivation:   
Ved sidste års generalforsamling blev det besluttet, at målmænd fritages for kontingent, såfremt målmanden er selvfinansierende – altså selv betaler for alt udstyr. Denne beslutning har medført et direkte økonomisk tab for klubben på 52.530 kr. i denne sæson. Det har påvirket klubbens samlede økonomi og mindsket vores mulighed for at gennemføre udviklingstiltag, som f.eks. prioriteret målmandstræning.

Bestyrelsen foreslår derfor, at beslutningen ændres, så målmænd fremover betaler kontingent på lige fod med øvrige medlemmer.

Klubben tilbyder samtidig økonomisk støtte til målmænd gennem kompensation og fordele som:

* Gratis skab i klubben til opbevaring af målmandsudstyr
* Indkøb gennem klubben med klubrabat på målmandsudstyr via klubbens faste leverandør

Bestyrelsen arbejder fortsat for økonomiske støtteordninger som:

* Øremærkede sponsorater:   
  Virksomheder kan støtte en målmand økonomisk gennem et sponsorat, som skal gå via klubben og være dokumenteret og øremærket udstyr. Klubben køber og ejer udstyret, som spilleren får stillet til rådighed.
* Låneudstyr:   
  Klubben ønsker at opgradere og optimere administrationen af fælles målmandsudstyr, så nye målmænd kan starte uden større privat investering og andre kan udskifte i vokseperioden.
* Puljer og fonde:   
  Klubben fortsætter arbejdet med at søge midler fra fonde og puljer, der kan støtte målmandsrelaterede udgifter.

Det er vigtigt, at vi som klub prioriterer retfærdighed og fælles ansvar. Et kontingent er ikke kun betaling for istid og træning – det er også et udtryk for fællesskab og engagement. Målmænd udfylder en vigtig rolle, men det gør alle spillere.

Vi håber, at generalforsamlingen vil støtte op om, at vi genindfører kontingent på målmænd for en lige og bæredygtig kontingentstruktur i klubben.